Twee jong kinders sterf in skietvoorval(Argieffoto: ER24) ŉ Drie maande oue baba en ŉ 11-jarige meisie is Vrydagaand tydens ŉ skietery in Vanderbijlpark doodgeskiet. Hul ma het ernstige skietwonde opgedoen. Volgens inligting deur ER24 is hul paramedici om 20:20 na die Bophelong-nedersetting in Vanderbijlpark ontbied. Die ma en baba is saam op ŉ bed in die gesin se huis aangetref en die 11-jarige op ŉ ander bed in dieselfde vertrek. ŉ Derde kind van omtrent vyf jaar oud is ongedeerd onder komberse op ŉ klein bedjie in ŉ ander vertrek aangetref. “Die baba en 11-jarige is op die toneel dood verklaar en die ma (30) is op die toneel met gevorderde lewensondersteunende toerusting behandel. Sy is later in ŉ kritieke toestand na ŉ hospitaal geneem,” het Ross Campbell, woordvoerder van ER24 gesê. Dit is nie seker wie hulle geskiet het nie. Die polisie was op die toneel om ondersoek in te stel, maar het nog nie op Maroela Media se navrae gereageer nie.